次韻鄧志宏送張思道游福唐
作者：陳淵
朝代：宋

paragraphs: 紛紛涴耳俱宜洗，坐遣高人厭丘里。
迅流早自促行舟，更有西風滿江葦。
當年筆陣掃千軍，今日流輩推能文。
英辭谹辯洒醉墨，倐忽百變春空雲。
人間萬事秋毫細，軒冕儻來誰著意。
身隨去棹落波間，興逐冥鴻渺天際。
三山便到蓬萊宫，卸帆海嶼窺魚龍。
夜涼横笛弄明月，萬頃琉璃秋色中。